b'\n_START_ARTICLE_\nSleipnir\n_START_PARAGRAPH_\nSleipnir oli Odinin, skandinaavisen ylijumalan mahtava kahdeksanjalkainen ori, jonka kotitalli oli Asgardissa, ylisess\xc3\xa4 maailmassa. Se laukkasi tuulta nopeammin ja ylitti kaikki esteet. Sleipnir ker\xc3\xa4si taistelussa kaatuneiden soturien sielut ja vei ne Valhallaan, sankarien asuinpaikkaan._NEWLINE_Sleipnirin is\xc3\xa4 oli mahtava Svadilfari, valtava musta ori, joka kuului er\xc3\xa4\xc3\xa4lle j\xc3\xa4ttil\xc3\xa4iselle. J\xc3\xa4tti tarjoutui er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 rakentamaan hevosensa avulla muurin Asgardin suojaksi kolmessa talvessa, mik\xc3\xa4li saisi palkkioksi auringon, kuun ja puolisokseen Freija-jumalattaren. Jumalat pitiv\xc3\xa4t teht\xc3\xa4v\xc3\xa4\xc3\xa4 mahdottomana ja suostuivat. J\xc3\xa4ttil\xc3\xa4inen pyysi lupaa aasoilta k\xc3\xa4ytt\xc3\xa4\xc3\xa4 Svadilfaria apunaan, johon Loki suostui. Svadilfari oli kuitenkin vahva ja suuri apuri, ja j\xc3\xa4ttil\xc3\xa4inen n\xc3\xa4ytti onnistuvan. Aasat k\xc3\xa4skiv\xc3\xa4t Lokin keksi\xc3\xa4 tapa, jolla j\xc3\xa4ttil\xc3\xa4inen ei onnistuisi. Loki otti harmaan tamman muodon ja vietteli Svadilfarin pois is\xc3\xa4nt\xc3\xa4ns\xc3\xa4 luota. Yhdess\xc3\xa4 Svadilfari ja Loki saivat varsan, ihmeellisen Sleipnirin. Kun j\xc3\xa4ttil\xc3\xa4isen aika loppui ja muuri j\xc3\xa4i valmistumatta, Loki otti ihmisen hahmon ja palasi Asgardiin Sleipnir mukanaan. Odin ihastui oriin suuresti ja ratsasti sill\xc3\xa4 Asgardin ja Midgardin eli Maan v\xc3\xa4li\xc3\xa4. _NEWLINE_Sleipnirin hampaisiin oli kaiverrettu riimukirjaimia. Ne selittiv\xc3\xa4t osaltaan orin k\xc3\xa4sitt\xc3\xa4m\xc3\xa4tt\xc3\xb6m\xc3\xa4t voimat.'